Huis Davidtsz: Ons was in trane sê verpleegster | Netwerk24
Klubrugby in noorde kry nuwe spierkrag
Klubrugby in die noorde het Saterdag ’n stewige hupstoot gekry met die bekendstelling van die nuwe Volcano-trofee met 70 spanne wat sal meeding.
Langer maak geskiedenis
Bernhard Langer het die naweek die eerste gholfspeler geword om vier keer in sy sestigerjare ’n toernooi op die Kampioene Toer te wen toe hy Sondag die SAS Kampioenskap met ses houe in Cary in die Amerikaanse deelstaat Noord-Carolina gewen het.
Een van die eerste aanduidings van die welstand van die ekonomie dui daarop dat die resessie dalk ook in die derde kwartaal voortgeduur het.
Louis Nel, ’n 17-jarige leerling aan St. Alban’s College in Pretoria, het die naweek die eerste prys in 2018 se Nasionale Jeugmusiekkompetisie (NJMK) gewen.
Huis Davidtsz: Ons was in trane sê verpleegster
Deur Susan Cilliers en Hanti Otto 04 Augustus 2018 13:49
Al huis Davidtsz se stakende personeel was Saterdagoggend weer op hul pos en skenkings stroom nou in, sê Marie Schoombee, ’n stafverpleegster by dié Pretoriase tehuis vir bejaardes.
Inwoners het die afgelope week gely onder ’n loondispuut tussen werkers en die bestuur van Huis Davidtsz. Baie van die werkers het gestaak. Veral die toestande op die boonste vloere waar erg verswakte mense bly, was benard.
Vrywilligers daag Vrydag op om inwoners in Huis Davidtsz te help. Foto: Deaan Vivier
’n Verpleegster, een van die min wat nie gestaak het nie, het Vrydag vertel sy was reeds 12 ure aan diens. Sy moes inwoners voer, kos gee, doeke ruil en skoonmaak.
Die meeste van die 96 werknemers het aan die staking deelgeneem, terwyl enkeles die meer as 150 inwoners versorg het.
Schoombee het Saterdagoggend gesê alles is nou weer “rustig en kalm” by die tehuis. “Dienste gaan normaal voort. Ons kry nou baie besoekers wat skenkings bring. Hulle skenk komberse, doeke en kos. Dinge gaan nou baie beter hier.”
Volgens Schoombee was berigte dat van die inwoners drie dae aaneen geen kos gekry het nie, oordrewe. “Hulle het kos gekry, maar dis waar dat sekere aspekte soos skoonmaakdienste agterweë gebly het en dit daarom nie so skoon soos altyd was nie. Ons dokter was intussen ook hier. Die inwoners se wonde is versorg en hulle het medikasie gekry.”
Schoombee sê die gebeure die afgelope week was “baie sleg” vir die tehuis. “Ons was almal in trane.”
Skoonmaakdienste het in gebreke gebly tydens die staking die afgelope week by Huis Davidtsz in Pretoria. Foto: Deaan Vivier
Inwoners op die laer vloere het Vrydag vertel die stakers het hulle “redelik mooi behandel”, behalwe vir probleme met kos en badtyd. In sommige gevalle moes familielede hul pad deur die stakers oopdwing toe hulle van die omstandighede uitvind.
Hannes Noëth, hoof van Solidariteit Helpende Hand, sê talle bekommerde familielede het hulle ook gekontak oor die situasie, maar Solidariteit is Woensdag en Donderdag verhinder om die tehuis binne te gaan. Dit het ’n hofbevel en die polisie se hulp gekos voordat hulle Donderdagaand kon ingaan.
Van die stakers het gesê die loongeskil broei al ’n lang tyd. “Ek werk al vir byna tien jaar hier sonder ’n wettige kontrak,” het een vertel. “Ek het tot verlede maand
R1 700 per maand verdien. Dit is verhoog tot R3 500, voor aftrekkings. En toe word drie van ons kollegas geskors vir wangedrag.”
Justus de Goede, lid van die wetgewer in Gauteng en DA-woordvoerder vir maatskaplike ontwikkeling in die provinsie, sê daar is Vrydagoggend ’n skikking met die werkers bereik, op voorwaarde dat die onderhandelings Maandag voortgaan.
Meer oor: Huis Davidtsz | Mishandeling | Ouetehuis | Stakers
Stakers sit bejaardes in Pretoria ‘deur hel’
EFF-lede betoog voor tehuis vir bejaardes